|  |  |
| --- | --- |
| KEMÉNY GÁBOR  geográfus MSc, 1. félév  Eötvös Loránd Tudományegyetem Természettudományi Kar |  |

Témavezető:

|  |
| --- |
| Vidéki Imre  docens, ELTE TTK |

Kecskemét iparának bemutatása a rendszerváltozás után

Kecskeméten a 20. század elejéig csak a malomipar volt jelen. 1900-ban osztrák tőkével jött létre az első konzervgyár, 1921-ben német tőkével a második. Az ipar többi ágát 1945-ig vasgyár, gyufagyár, cipőgyár, két téglagyár és néhány nyomda képviselte.

A második világháború után a két konzervgyár egyesülésével létrejött Kecskeméti Konzervgyár és a baromfi-feldolgozó fejlődött látványosan. Az 1950-es évek végétől számos fővárosi nagyüzem telepítette ide egy-egy gyáregységét olyan iparágakban, mint a gépgyártás, fémfeldolgozás, faárugyártás, bútorgyártás, ruházati termékek gyártása.

A szocialista nagyüzemek egy része még a rendszerváltozás előtt tönkrement. A privatizáció a megmaradtak kis részének sikert hozott, a többség azonban néhány éves működés után felszámolásra került. Mindez azért nem okozott katasztrófát a város életében, mert ekkor kezdtek felfutni a Nyugat-Európából nemrég betelepült, ún. vámszabad területi cégek. A működésüket lehetővé tevő jogszabályok az 1980-as évek közepén születtek, és éppen az 1990-es évek elején kezdtek termelni. A nyolc ekkor induló cégből hét ma is a legjobbak között van. Új iparágakat honosítottak meg, amelyek közül a közúti jármű- és járműalkatrész-gyártás, az elektronikai ipar és a gumi- és műanyagipar lett igazán sikeres.

A Figyelő TOP 200-as listáján két kecskeméti cég szerepel rendszeresen a legnagyobb éves árbevételű cégek között, a német Knorr-Bremse Fékrendszerek Kft. és a svájci Phoenix Mecano Kecskemét Kft. A HVG TOP 500-as listájára rajtuk kívül a német-magyar vegyes tulajdonú Autóflex-Knott Közlekedési Eszközöket Gyártó Kft. került fel. A legnagyobb nyereségű cégek között a fentieken kívül a fagyasztott pékárut gyártó magyar Fornetti mellett a német tulajdonban lévő STI Petőfi Nyomda Kft. szerepel még.

A KSH adatai szerint Kecskeméten a legjobban teljesítő cégek többségének külföldi a tulajdonosa. A 250 főnél többet foglalkoztató külföldi cégek száma többszöröse a hazaiakénak, az 500 fő feletti létszámmal dolgozó cégek pedig mind külföldi tulajdonban vannak.